**Priviţi cât aur e în jur…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Priviţi cât aur e în jur…

Păşesc încet doi bătrânei,

Parfum de crizanteme-n plete,

E iarăşi toamnă pe alei.

Dar nu-i nimic că zboară timpul,

Ei sunt atât de fericiţi.

Şi anii ce-au trecut în şiruri…

Încă iubesc, mai sunt iubiţi.

În haină caldă, de lumină,

Ca porumbeii de frumoşi…

Să vă păzească Domnul paşii

Şi să vă ţină sănătoşi.

Şi bucuraţi-vă de toamnă,

Şi bucuraţi-vă de zi,

Şi bucuraţi-vă de toate,

De ce a fost, de ce va fi…

Căci tot ce-a fost şi tot ce este,

Şi ziua rea, şi ziua bună,

E viaţa voastră, e-o poveste

Pe care-o scrieţi împreună!

Priviţi cât aur e în jur…

Foşneşte toamna la picioare.

În ochi se scaldă fericirea,

În suflet e atâta soare…